**Actori pe marea scenă**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ai plecat, luând cu tine visul,

cortina a căzut pe-o scenă goală,

din care dispăruse compromisul,

și-un ultim spectator ieșea din sală.

Cu pași crispați, pe drumul spre niciunde,

în furia-ți cescândă, purpurie,

nu te-ntrebai de ce sau când și unde

un vis murit mai poate să învie.

În echilibrul tău cel îndoielnic

îți depănai o droaie de cuvinte,

dar, după-o vreme, pasul șovăielnic,

ți s-a oprit, sub grele simțăminte.

Și te-ai întors din drumul tău, cel care,

în fuga ta, nu te-ai gândit, grăbită,

că două sensuri poate nu mai are,

iar înapoi nu ești binevenită.

În fața ușilor, de-acum închise,

îți este dor de scena de-altădată,

ai vrea aplauze și alte vise,

sub o cortină iarăși ridicată.